Bra action, tøvete ideer
Actionscenene er greie nok i denne filmen. 
Men storyen som forårsaker alt maset, blir etter hvert ubegripelig teit. 

Manuset til regissør Mathieu Kassovitz (basert på romanen «Babylon Babies» av Maurice Dantec) er best i første halvdel, der leiesoldat Toorop (Vin Diesel) ennå har kontakt med en virkelighet vi kjenner igjen. 

Det starter i et krigsrammet Russland. 
Helten får i oppdrag å transportere den unge kvinnen Aurora (Mélanie Thierry) til New York. 
Med på turen får Toorop en anstand som blir nyttig. 
Nonnen Rebekka (Michelle Yeoh) besitter imponerende kampferdigheter. 
Du verden. 

Så henger vi med på strabasene gjennom Kasakhstan og østover mot Canada. 
De første stedene byr på eksotiske motiver: 
Tigre i bur og snart også en kjempe som dreper alle han slåss med i sitt bur. 
Dog ikke helten og heltinnen som selvfølgelig ramler uforvarende inn der. 
Ja ja. 

Filmatisk best er scenen der en flokk flyktninger på et isflak ved Vladivostok prøver å komme om bord i en ubåt for å dra til Canada. 
Den sitter. 

Men hva skal alt tjene til? 
Jo, å beskytte følsomme Aurora som er gravid med et par tvillinger. 
Ikke hvilke som helst tvillinger, men ganske enkelt et par nye frelsere, må vite. 
Det kvasifilosofiske tankestoffet er tøvete. 

Bedre blir det ikke av at rivaliseringen om innholdet i Auroras mage mellom diverse skurker (spilt av Gérard Depardieu, Charlotte Rampling og Lambert Wilson) aldri fanger interessen. 

Men Vin Diesel er en kjekk muskelbunt med fine tatoveringer. 
Det er alltids noe. 
